# Nikos Kavadias

Nikos Kavadias (Νίκος Καββαδίας; Nikolsk Ussurijisk, 11 de gener de 1910-Atenes, 10 de febrer de 1975) fou un escriptor i poeta grec. La seva vida de navegant, plenament lligada al mar, impregna tota la seva obra.

## Biografia

Kavadias nasqué a Nikolsk Ussurijisk (avui Ussurijisk, a krai de Primórie), una ciutat en la ruta transsiberiana, propera a la costa del Pacífic, en territoris de Manxúria feia poc incorporats a l'Imperi Rus. Els seus pares eren grecs, originaris de l'illa de Cefalònia. La mare, Dorothea Angelatos, formava part d'una familia d'armadors, mentre que el pare, Kharílaos Kavadias, tenia negocis d'importació i exportació; era proveïdor de l'exèrcit rus i havia assolit una bona posició econòmica. En esclatar la Guerra del 1914, i amb els les primícies dels moviments revolucionaris russos, la familia Kavadias deixà Rússia i retornà a Grècia, a Cefalònia. El pare, però, feu cap a terres russes novament, per mirar de salvar els seus afers empresarials, i no tornà fins al cap de set anys, sense salut ni fortuna i havent patit presó i penalitats. La familia es traslladà a la ciutat portuària del Pireu, on poc després arribà una allau de refugiats, expulsats de les seves pàtries ancestrals d'Àsia, fruit de les conseqüències desastroses de la "gran idea".
És, doncs, a Grècia, on creix i es forma el jove Nikos i on, entre setze i divuit anys i sota l'ègida del seu mestre, el poeta i narrador Pavlos Nirvanas (pseudònim literari del metge de la marina Petros Apostolidis), comença a publicar els primers poemes. Inicia els estudis de medicina, que deixa en morir son pare, el 1929, i passa a treballar a les oficines de la companyia naviliera de la familia materna. Això el decanta pel que serà, fins als seus darrers dies, la seva professió i la seva vida: la marina, la navegació. A finals de 1929 s'embarca per primer cop. El 1939 esdevé radiotelegrafista, càrrec que ocuparà a partir d'aleshores, si bé l'esclat de la Segona Guerra Mundial li suposà un parèntesi en la seva vida al mar. Fou mobilitzat a la frontera amb Bulgària i, després, prengué part en la campanya d'Albània, on les tropes gregues s'enfrontaren amb les de Mussolini, i foren finalment escombrades per l'exèrcit alemany. Els anys de l'ocupació nazi de Grècia els passà a Atenes on, com molts altres intel·lectuals, s'integrà a la resistència amb el Front Nacional d'Alliberament. El 1944, un cop alliberada Grècia, es reincorporà a la seva professió marinera. A finals de 1974, prop dels seixanta-cinc anys, es veié forçat a deixar-la, en no trobar nou vaixell on enrolar-se, fet que li suposà un greu disgust i contratemps, ja que desitjava morir embarcat i tenir, al final, el mar com a sepultura. Pocs mesos després, el febrer de 1975, moria a Atenes.
Després de la seva mort, la seva poesia ha esdevingut molt popular a Grècia, en bona part a causa de la seva musicació pel reconegut músic i cantant grec Thanos Mikrútsikos.

## Obres
### Poesia

* 1933: Marabú (Μαραμπού). Recull de 19 poemes. En feu una segona edició el 1947, amb 3 poemes més.
* 1947: Boira (Πούσι)
* 1975 (publicació pòstuma): Traverso (Τραβέρσο)

### Prosa

* 1954: Guàrdia (Βάρδια)
* 1987 (publicació pòstuma): Li (Λί)
* 1987 (publicació pòstuma): De la guerra/Al meu cavall (Του Πολέμου/Στ' άλογό μου)

### Traduccions al català de la seva obra

* 2008: Traducció de 6 dels seus poemes, a càrrec de Jaume Almirall i Sardà.
* 2010: Traducció, commemorativa del centenari de Kavadias, de Marabú; Tessalònica; El pràctic Nagel; Armida; Kuro Siwo; Carta d'un malalt; Esmeralda; La Creu del Sud; Mal du départ; La Guàrdia (fragment); Fata Morgana; A bord de l'"Aspasia"; Federico García Lorca; Cançó de Bressol; Tessalònica II; De la guerra (fragment); Li (fragment); a càrrec de Jaume Almirall Sardà; Joan-Carles Blanco Pérez; Jesús Cabezas Tanco; Joan F. Calabuig Calvo i Rubén Montañés Gómez.
* 2013: "Li", "De la guerra" i "Al meu cavall". Traducció a càrrec de Jaume Almirall i Sardà.
* 2021: Guàrdia (novel·la) i Poemes, traduccions a càrrec de Jaume Almirall i Sardà.

## Referències

* 1 2 3 Almirall 2013: p. 73
* 1 2 3 4 5 6 7 Constantine et al. 2010: p. 544
* ↑ Almirall 2013: p. 74
* 1 2 3 Almirall 2013: p. 75
* ↑ Almirall 2013: p. 77
* 1 2 Almirall 2013: p. 85
* 1 2 Almirall 2013: p. 87
* ↑ Almirall 2013: p. 105
* ↑ Almirall 2013: p. 80
* ↑ Reduccions. Revista de poesia
* 1 2 Neogrec.org: «Traduccions al català. Cercador de llibres». Associació Catalana de Neohel·lenistes. Arxivat de l'original el 13 de gener 2015. [Consulta: 29 abril 2015].
* ↑ Associació Catalana de Neohel·lenistes 2010
* ↑ Club Editor
* ↑ Bohigas, Maria. «Nikos Kavadias. Dir la vida amb les paraules justes». Núvol, el digital de cultura. Punt de llibre, 21. [Consulta: 29 abril 2015].
* ↑ «Li i altres relats (fragment). Traducció de Jaume Almirall». Visat. La revista digital de literatura i traducció del PEN Català. PEN català. [Consulta: 29 abril 2015].
* ↑ «Fragment de "Li i altres relats"» (PDF). VilaWeb. [Consulta: 29 abril 2015].

## Bibliografia

* Almirall 2013: Almirall, Jaume. «Nikos Kavadias en la seva obra». A: Nikos Kavadias. Li i altres relats. Traduïts del grec per Jaume Almirall. Barcelona: Club Editor, febrer 2013 (Club dels novel·listes, 44). ISBN 9788473291705.
* Constantine et al 2010: Constantine, Peter (ed); Hadas, Rachel (ed); Keeley, Edmund (ed); Van Dyck, Karen (ed). «Nikos Kavadias (1910 - 1975)». A: The greek poets. Homer to the present (en anglès). Nova York/London: W.W. Norton & Company, 2010, p. 543-544. ISBN 9780393060836.
* Neogrec.org : «Traduccions al català. Cercador de llibres». Associació Catalana de Neohel·lenistes.

### Obra traduïda al català

* 2008: Kavadias, Nikos; Almirall, Jaume (traductor) «6 poemes de Nikos Kavadias (text original i traducció)». Reduccions. Revista de poesia. Eumo editorial [Vic], 91, 2008, pàg. 48-67. ISSN: 0214-8846 [Consulta: 29 abril 2015].
* 2010: Kavadias, Nikos; Traductors: Jaume Almirall Sardà; Joan-Carles Blanco Pérez; Jesús Cabezas Tanco; Joan F. Calabuig Calvo i Rubén Montañés Gómez «Marabú; Tessalònica; El pràctic Nagel; Armida; Kuro Siwo; Carta d'un malalt; Esmeralda; La Creu del Sud; Mal du départ; La Guàrdia (fragment); Fata Morgana; A bord de l'"Aspasia"; Federico García Lorca; Cançó de Bressol; Tessalònica II; De la guerra (fragment); Li (fragment)» (Pdf). Nikos Kavadias. Centenari. Cicle de conferències i col·loquis. Associació Catalana de Neohel·lenistes [Barcelona], 22-10-2010. Arxivat de l'original el 3 de març 2016 [Consulta: 29 abril 2015]. Arxivat 3 de març 2016 a Wayback Machine.
* 2013: Kavadias, Nikos; Almirall, Jaume (traductor). Li i altres relats. Traduïts del grec per Jaume Almirall. Barcelona: Club Editor, febrer 2013 (Club dels novel·listes, 44). ISBN 9788473291705.